Артабан гәзитте бер ни тиклем ваҡыт Марсель Гасимович Бабич һәм  Лариса Аркадьевна Михляева мөхәррирләй. 1984 йылда баҫманың мөхәррире итеп 1977 йылдан СССР Журналистар союзы ағзаһы, быға тиклем редакцияла эшләп, ябай әҙәби хеҙмәткәрҙән мөхәррир урынбаҫарына тиклем ижади эшмәкәрлек юлы үткән Галина Завьялова тәғәйенләнә. М. В. Ломоносов исемендәге Мәскәү дәүләт университетының журналистика факультетын тамамлаған тәжрибәле матбуғат хеҙмәткәре баҫманы 19 йыл (1984—2003) етәкләй. Уның исеме 2015 йыл аҙағында Өфөлә донъя күргән «Журналисты России. XX-XXI» тигән энциклопедияға индерелгән.